Læge Jens Holst har besluttet at lukke sin lægeklinik med virkning fra i morgen. Det meddelte han Region Nordjylland i dag. Det er af personlige årsager, at Jens Holst har besluttet at lukke. Han har over længere tid været sygemeldt, og havde meddelt regionen, at han ville lukke sin klinik 1. september. Men fredag blev altså den sidste dag, at klinikken i Birkelse holdt åbent. - Jeg kan simpelthen ikke holde til det længere, fortæller Jens Holst om beslutningen. Han fortæller desuden, at det har været en svær beslutning at lukke sin praksis. - Det har været utrolig svært. Jeg føler jo at jeg svigter alle mine patienter, så det har været en meget svær beslutning, siger Jens Holst til TV2/Nord. Der har i løbet af dagen været uvished omkring, hvad der skulle ske med de 1300 patienter, der var tilknyttet lægeklinikken i Birkelse, men Region Nordjylland har allerede fundet en vikar, der starter mandag.

Opsummering:
Læge Jens Holst er ked af, at han må lukke sin praksis i Birkelse.